આપણે ત્યાં ઘણા ઉચ્ચ કક્ષાના સંગ્રાહકો હતા અને છે. મુંબઈમાં જ વસતા નારાયણ મુલાણી, સી.એમ. દેસાઈ, રાજકોટના અરવિંદ દત્તાણી( છેલ્લા બન્ને હવે સ્વર્ગસ્થ). તો સુરતના હરીશ રઘુવંશી, મુંબઈના મહાન ફિલ્મસંગીતજ્ઞ નલિન શાહ, ડૉ. પ્રકાશ જોશી, મુંબઈના પ્રીતમ મંઘાની(ઉલ્હાસનગર). વળી, મુંબઈમાં જ પ્રવીણ સોમૈયા,મધુ વોરા, અમદાવાદના ડૉ. રક્ષિત અગ્નિહોત્રી અને ડૉ. પદ્મનાભ જોશી, રાજકોટના પ્રફુલ્લ ઘોરેચા અને ધનસુખ ઠકરાર અને આવા બીજા થોડા (અનેક નહીં). આમાંથી મુલાણી ઉપરાંત બીજા એક-બે એવા ઊંચી સંગ્રહ-સમૃદ્ધિવાળા છે કે ‘એચએમવી’ પણ જ્યારે જૂનાં ફિલ્મસંગીતનું કોઈ નવું આલ્બમ બહાર પાડવા માગે અને કોઇ ગીત પોતાની ‘વખાર’માંથી ન મળે, ત્યારે આ મહાનુભાવોની દાઢીમાં હાથ ઘાલવો પડે. અને રેકોર્ડનું આલ્બમ બહાર પડે ત્યારે એમના નામની ક્રેડિટ પણ એના પર દેવી પડે.